
OPERA + FILM = OPERAFILM?! avagy film és zene befogadhatóságának vizsgálata Ingmar Bergman Varázsfuvolájában 

Alaphipotézisem, hogy a film több területen lemaradással van a zenével szemben, de értő, tehetséges művész kezében épp olyan kifejező lehet, mint egy komolyzenei alkotás. Ennek bizonyítására Ingmar Bergman Varázsfuvolájának két jelenetét vizsgálom meg és hasonlítom össze a zene és a film eszköztárának, kifejezésmódjának szempontjából. Az egyik ilyen rész Tamino képáriája, a másik pedig Sarastro bevonulásától a Paminával énekelt duett végéig tart. A dolgozatban érintek a librettóval kapcsolatban felmerült több problémát is, melyek indokolják az irodalom kihagyását ebből az összehasonlításból. Mind zenei, mind filmművészeti szempontból vizsgálva megállapítható, hogy a képáriában mindkét művészeti ág eszköztára jól és pontosan vezet minket az alkotók mondanivalójának megértéséhez. Míg a Mozart művel kapcsolatba kerülők Sarastro értelmezései nagyon széles spektrumon mozognak, addig a Bergman-film Sarastrójában egy szerelmes férfit látunk, aki egyértelműen vonzódik Paminához. A dolgozat végső konklúziója, hogy a hipotézis helyes, vagyis a filmes eszközök – a zenéhez hasonlóan – nagyon pontosan és jól tudnak minket vezetni, még akkor is, ha olykor nem tudjuk konkrétan megnevezni őket.



